Den unge hjerne havde brug for en tænkepause, og sammen med sin familie rykkede Casper nogle måneder til Spanien.

Og det skulle vise sig at være en god plan.

Idé pitches til DR-chef: Ville være vægtløs

For i sydens sol opstod idéen - eller hvad man nu kan kalde dét, der voksede ud af Casper Christensens nu veludhvilede hoved.

- Jeg ved ikke helt, hvor idéen kom fra, men jeg ville lave et program, hvor jeg var vægtløs i et lilla rum.

... jeg ville lave et program, hvor jeg var vægtløs i et lilla rum. Casper Christensen

Familien tog hjem fra Spanien, og Casper Christensen afkrævede et møde med den daværende tv-underholdningschef i DR, Peter Herforth.

- Jeg kom direkte fra lufthavnen, og idéen blev pitchet klokken otte om aftenen i et totalt nedlukket DR med min daværende kone og mit lille barn siddende ude i bilen. Der var sådan lidt det vilde vesten over det, husker komikeren.

Og måske var han heldig, at det netop var Peter Herforth, der kort forinden var blevet chef.

- Han lyttede, fordi jeg jo havde haft nogle succeser på DR, men også fordi han troede på mig. Han forstod godt nok ikke helt, hvad det var, jeg ville, men fik sendt idéen videre i systemet.

Manden, der turde sige ja

Uden Peter Herforth var ‘Casper & Mandrilaftalen’ altså måske aldrig blevet til noget, og den i dag 76-årige chef bekræfter, at han ikke helt vidste, hvad han sagde ja til.

- Men jeg kendte Casper fra tidligere og havde tillid til, at krøllede hjerner nok skulle finde på noget godt, fortæller Peter Herforth, der stod i spidsen for underholdningen fra 1998-2000.

Tv-underholdningschef i DR fra 1998-2000, Peter Herforth.

- Jeg så, at man kunne få noget, der var anderledes. Man trængte på det tidspunkt virkelig også til det, for man kunne ikke komme igennem med noget som helst på DR1. Derfor var DR2 meget oplagt.

Den kun tre år gamle kanal var på mange måder stadig legeplads for nye idéer, så Peter Herforth husker det ikke som det store problem at få overbevist chefredaktionen om, at de også skulle sige ja tak til programmet.

- Jeg holdt et eller andet sygt foredrag om, at der var brug for eksperimenter og noget anderledes, og den købte de faktisk, fortæller Herforth, der også kunne argumentere med, at der var en meget lille risiko ved at lave programmet.

Jeg holdt et eller andet sygt foredrag om, at der var brug for eksperimenter og noget anderledes, og den købte de faktisk. Tidl. tv-underholdningschef i DR

Casper Christensen havde nemlig specifikt bedt om at få det dårligst mulige sendetidspunkt – klokken 23:30 – og havde ligeledes krævet et budget, der var så lille, at det næsten var ligegyldigt.

Ét afsnit af Mandrillen kostede omkring 60.000 kroner. Til sammenligning kostede et afsnit af ‘Tandbørsten’ 25 gange så meget – altså halvanden million.

Abstrakt idé blev konkret: Krævede total kunstnerisk frihed

Men et tv-program er jo en meget konkret ting, som er svær at få til at blive til virkelighed kun ud fra en abstrakt tanke om, at værten skal "være vægtløs i et lilla rum".

For hvad i alverden betød det?